Sinjuri, għeżież ħbieb, Hija xorti tajba li l-Presidenza Maltija waslet f'dan iż-żmien straordinarju, żmien mimli sfidi ġodda u taqlib drammatiku. F'dawn is-sitt xhur, ser niċċelebraw f'Ruma s-sittin anniversarju tat-Trattat, u l-proċedura ta' Brexit ser titnieda formalment. Ir-rebbiegħa wkoll ser tkun prova impenjattiva għall-UE kollha b'rabta mal-migrazzjoni, speċjalment fuq ir-Rotta tal-Mediterran Ċentrali. Sekwenza bħal din ta' avvenimenti titlob tmexxija kompetenti, esperjenzata u sensittiva. Konna tassew ixxurtjati li dan ir-rwol diffiċli miss lil Malta. Ftit għajrhom jifhmu aħjar lit-Taljani, li ser jospitaw iċ-ċelebrazzjonijiet ta' Ruma, u ftit għajrhom jifhmu aħjar lill-Brittaniċi, li ser nibdew id-divorzju minn magħhom. U, kif nafu, id-divorzji - jekk is-sħab involuti ma jifhmux lil xulxin - jistgħu jbiddlu 'l ħajjithom f'ħolma kerha. Fl-aħħar nett, ftit għajrhom jifhmu aħjar l-essenza tat-traġedja tal-migrazzjoni fil-Mediterran. Iżda Malta mhijiex biss garanzija ta' tmexxija kompetenti u sensittiva. Għall-Ewropa, Malta hija wkoll simbolu tal-identità kulturali tagħna. Jekk trid tara storja tal-kultura Ewropea minn lenti - agħti ħarsa aktar mill-qrib lejn din il-gżira notevoli. Skont xi wħud, kien hawnhekk f'Malta, li Kalipso, in-ninfa mill- ta' Omeru, laqgħet lill Odisseu. Għalkemm, meta wieħed iqis is-seba' snin li żammitu priġunier, il-kelma 'laqgħet' jista' jkun li ma turix is-sewwa kollu. Għal dawk li jħobbu l-arti, Malta hija l-gżira ta' Caravaggio, filwaqt li għal dawk li jħobbu l-arkeoloġija, hija s-sit fejn jinsabu l-eqdem strutturi weqfin fid-dinja. Mhijiex koinċidenza li l-Belt Valletta ser tkun kapitali Ewropea tal-kultura fl-2018. Hija preċiżament il-kultura li torbotna, lilna l-Ewropej, fiż-żmien u l-ispazju, billi tagħtina sens ta' identità. Il-kultura hija dak it-territorju li rridu u li għandna niddefendu. Ilkoll għandna l-għeruq tagħna fil-Mediterran, fil-Greċja u f'Ruma, fil-Kristjaneżmu, li twieled f'dan il-baħar fejn jiltaqgħu il-kulturi. Jekk illum qegħdin infittxu ankri li ser jistabbilizzaw il-kontinent tagħna, Malta hija dik ix-xorta ta' ankra simbolika. Zygmunt Bauman, il-filosfu u ħassieb soċjali Pollakk brillanti li miet biss jumejn ilu, kiteb li l-Ewropa għandha rwol partikolarment importanti x'taqdi biex terġa' tingħata ħajja lill-fehim tagħna tal-kultura, preċiżament għax l-Ewropa, bid-diversità kbira tagħha ta' popli, ilsna u stejjer, hija l-ispazju fejn l-Oħrajn huma dejjem il-ġirien tagħna u fejn kull wieħed minna kontinwament jintalab jitgħallem mill-persuni l-oħrajn kollha. Minbarra l-kompetenza, il-paċenzja u l-empatija mingħajr ebda dubju ser ikunu l-kwalitajiet ewlenin tal-Presidenza Maltija. Il-fiduċja tiegħi f'dan ġejja mill-għarfien ta' ċerti ġrajjiet mill-bidu tal-era tagħna. Skont il-Bibbja, l-appostlu Pawlu kien fi triqtu lejn Ruma fejn kien ser jitressaq quddiem il-ġustizzja bħala ribell politiku. Madankollu, il-bastiment li kien qed iġorru u mijiet oħrajn inqabad f'maltempata qalila. Ġimagħtejn wara, il-bastiment ħabat max-xatt ta' Malta, u n-nies kollha li kienu fuqu għamu f'sikurezza lejn l-art. Il-mod kif intlaqgħu dawk li ħelsu mill-għarqa jiġi deskritt fl-Atti tal-Appostli, Kapitlu Tmienja u Għoxrin, minn San Luqa: 'Meta ħlisna mill-għarqa, sirna nafu li l-gżira kien jisimha Malta. In-nies tagħha ġiebu ruħhom magħna bi ħlewwa li ma bħalha. Laqgħuna tajjeb lilna lkoll u qabbdulna ħuġġieġa, għax kienet bdiet nieżla x-xita u kien il-bard.' Għaddew elfejn sena, u intom għadkom tilqgħu lil min jiġi hawn u lil dawk li jsalvaw, u tgħidulhom isaħħnu lilhom infushom ħdejn ħuġġieġa komuni, li ċ-ċerimonja tal-lum hija eżempju sabiħ ieħor tagħha. Grazzi.